Okresná prokuratúra Žilina 
Moyzesova 20, 011 56 Žilina 1 	

Sp. zn. : 1 Pv 524/14/5511	Žilina, 16.9.2014
EEČ : 2-43-450-2014

U Z N E S E N I E

Trestná vec:	obvinený XXXXX 
Prečin:	Násilie proti skupine obyvateľov podľa § 359 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Žilina
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
Dňa 17.06.2014 o 18:30 hod. v mieste svojho trvalého bydliska v Bitarovej č. XXXXX, okr. XXXXX, pod vplyvom alkoholu prišiel do rodinného domu na uvedenej adrese, kde býva spoločne s manželkou XXXXX, synom XXXXX a dcérou XXXXX a nadával svojej manželke XXXXX, že je „piča, muľa smradľavá“ a taktiež vulgárne nadával synovi XXXXX a následne sa slovne vyhrážal XXXXX, XXXXX a XXXXX, že ich prebodne vidlami, pričom nechal unikať plyn na sporáku, čím vzbudil u svojich rodinných príslušníkov dôvodnú obavu o ich život a zdravie.

lebo obvinený nebol v čase činu pre nepríčetnosť trestne zodpovedný

Odôvodnenie:
	Poverený príslušník OO PZ Žilina - okolie uznesením sp. zn. ČVS:ORP-1290/ZO-ZA-2014 zo dňa 17.06.2014 podľa § 199 ods. 1 Tr. por. začal trestné stíhanie a súčasne podľa § 206 ods. 1 Tr. por. vzniesol obvinenie XXXXX pre prečin násilia proti skupine obyvateľov podľa § 359 ods. 1 Tr. zák. na tom  skutkovom základe, ako je uvedené vo výrokovej časti tohto uznesenia. Následne bola vec z dôvodu vecnej príslušnosti odstúpená na konanie OR PZ, OKP, Žilina, kde bola vedená pod sp. zn. ČVS:ORP-725/1-VYS-ZA-2014.	

	Po skončení vyšetrovania mi vyšetrovateľ OR PZ, OKP, Žilina predložil spisový materiál s návrhom na zastavenie trestného stíhania podľa § 215 ods. 1 písm. e) Tr. poriadku.

	Podľa § 215 ods. 1 písm. e) Tr. por. prokurátor zastaví trestné stíhanie, ak obvinený nebol v čase činu pre nepríčetnosť trestne zodpovedný.

	Podľa § 23 Tr. zák. kto pre duševnú poruchu v čase spáchania činu inak trestného nemohol rozpoznať jeho protiprávnosť alebo ovládať svoje konanie, nie je za tento čin trestne zodpovedný, ak tento zákon neustanovuje inak. 

	Nakoľko z vykonaných dôkazov bolo zistené, že na objasnenie skutočnosti dôležitej pre trestné konanie sú potrebné odborné znalosti, konkrétne vyšetrenie duševného stavu obvineného znalcami, boli do konania pribratí znalci z odboru zdravotníctvo a farmácia, odvetvie psychiatria, MUDr. Katarína Loncková a MUDr. Stanislav Hastík, ktorí na základe príkazu sudkyne pre prípravné konanie Okresného súdu v Žiline sp. zn. 0Tp 447/2014 vykonali vyšetrenie duševného stavu obvineného XXXXX a o tomto vypracovali znalecký posudok. 

	Zo záverov znaleckého posudku znalcov z odboru zdravotníctvo a farmácia, odvetvie psychiatria, XXXXX a XXXXX, ktorými bol vyšetrený duševný stav obvineného XXXXX vyplýva, že psychiatrickým vyšetrením zistili u obvineného XXXXX prítomnosť duševnej poruchy a to bipolárnej afektívnej poruchy (hypomanická až manická epizóda v čase skutku). V čase skutku u obvineného išlo taktiež o stav prostej opitosti stredne ťažkého stupňa, pričom požitý alkohol sa uplatnil ako faktor dodávajúci energiu a spád jeho agresívnemu konaniu. Znalci súčasne konštatovali, že psychické funkcie obvineného boli dominantne zmenené práve jeho duševnou poruchou a v jej dôsledku jeho reaktivitu (agresívne správanie sa) hodnotia ako paticky (chorobne) zmenenú. V dôsledku jeho duševnej poruchy boli v čase skutku schopnosti obvineného, rozpoznať nebezpečenstvo svojho konania pre spoločnosť a toto svoje konanie ovládať (tzv. ovládacie a rozpoznávacie schopnosti), vymiznuté. Znalci u obvineného vyšetrením nepreukázali jednoznačnú rozvinutú symptomatológiu syndrómu závislosti na alkohole, jeho požívanie alkoholu hodnotia ako škodlivé užívanie s negatívnymi následkami najmä v sociálnej oblasti. Znalci u obvineného nezistili agresivitu ako vystupňovanú črtu jeho osobnosti a podľa výpovede svedkov obvinený v čase, kedy u neho nie je vyjadrená hypomanická/manická symptomatológia, nemá tendenciu správať sa agresívne a to ani pod vplyvom alkoholu. Z psychiatrického hľadiska  bez adekvátnej liečby bipolárnej afektívnej poruchy znalci hodnotia pobyt obvineného na slobode ako nebezpečný pre spoločnosť vzhľadom na možné riziko opakovania sa porúch správania v rámci epizodického priebehu poruchy. Obvinený bol v systematickej ambulantnej psychiatrickej liečbe a s ambulanciou sedem rokov spolupracoval. Pri poslednom znaleckom vyšetrení znalci u obvineného konštatovali dostatočne kritický postoj k svojej duševnej poruche s vyjadrovanou ochotou k spolupráci a k liečbe, v dôsledku čoho odporúčajú, aby bolo obvinenému uložené ochranné psychiatrické liečenie v ambulantnej forme.  

  	Vzhľadom k tomu, že obvinený XXXXX, v zmysle záverov znaleckého posudku, trpí duševnou poruchou a súčasne nemohol v čase spáchania činu rozpoznať protiprávnosť svojho konania a ani ovládať svoje konanie, nie je za vyšetrovaný prečin trestne zodpovedný z dôvodu nepríčetnosti. 

	Vzhľadom na vyššie uvedené skutočnosti som rozhodol tak, ako je uvedené vo výrokovej časti tohto uznesenia a trestné stíhanie obv. XXXXX som podľa § 215 ods.1 písm. e) Tr. por. zastavil.

	Po nadobudnutí právoplatnosti tohto uznesenia bude podaný na Okresný súd v Žiline návrh na uloženie ochranného psychiatrického ambulantného liečenia obvinenému XXXXX.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Ľuboš Kríž
prokurátor